《咸阳拜文王陵》
清代·赵宾

滔滔生死事，谁与问苍天。千古都如是，何人能不然。

圣贤归土壤，父子此山川。丰镐君臣改，海桑陵谷迁。

移龄通帝梦，埋骨启牛眠。木客游吟惯，祠官步履邅。

龙鳞攒树瘿，银字画蜗涎。樵路藤萝覆，祝碑屃赑缠。

五经光日月，九转闷神仙。风雨二陵暮，骏奔万世虔。

于昭时陟降，灵草代筳篿。钟鼓车徒散，客涕洒西烟。

作者简介：赵宾，字锦帆，阳武人。顺治丙戌进士，官刑部主事。有《学易庵诗集》。